РЕПУБЛИКА СРБИЈA

ОПШТИНА ГОРЊИ МИЛАНОВАЦ

ОПШТИНСКА УПРАВА

Одељење за општу управу, заједничке послове и послове органа општине

Број : 4-01-208-45/2022

6.9.2022.године

ГОРЊИ МИЛАНОВАЦ

**Општинска управа општине Горњи Милановац упућује**

**ЈАВНИ ПОЗИВ ЗА УВИД У**

**ПОСЕБАН БИРАЧКИ СПИСАК НАЦИОНАЛНИХ МАЊИНА**

 Mинистар за људска и мањинска права и друштвени дијалог, дана 5.9.2022.године донео је Одлуку о расписивању избора за чланове националних савета националних мањина, која је објављена у „Службеном гласнику Републике Србије”, бр. 100/2022.

 За дан одржавања непосредних избора одређује се недеља 13. новембар 2022. године.

 Овом одлуком расписују се избори за чланове националних савета албанске, ашкалијске, бошњачке, бугарске, буњевачке, влашке, грчке, египатске, мађарске, немачке, пољске, ромске, румунске, русинске, руске, словачке, словеначке, украјинске и чешке националне мањине.

 На изборима путем електорске скупштине за чланове националних савета националних мањина бирају се чланови националних савета горанске, македонске, црногорске и хрватске националне мањине.

 Право гласа на изборима имају само они припадници националних мањина који су уписани у посебан бирачки списак (ПБС) своје националне мањине. Право уписа у посебан бирачки списак има сваки припадник националне мањине који је уписан у јединствени бирачки списак. Упис у посебан бирачки списак врши се искључиво на лични захтев припадника националне мањине, који је својеручно потписан у писаној форми органу јединисе локалне самоуправе према месту пребивалишта, односно боравишта за интерно расељена лица. Захтев за упис може се поднети непосредно у ул.Таковска бр.2, канцеларија бр.8 или путем поште на адресу: Општинска управа општине Горњи Милановац (посебан бирачки списак) 32300 Горњи Милановац, тел. 032/515-0059.

 На основу члана 7. Правилника о начину вођења посебног бирачког списка националне мањине („Сл.гласник РС“, бр. 61/2018) право на увид у посебан бирачки списак има сваки припадник националне мањине у циљу провере личних података уписаних у посебан бирачки списак.

 Увид у део посебног бирачког списка може се извршити непосредно у општинској управи у којој припадник националне мањине има пребивалиште, односно боравиште за интерно расељена лица, у складу са законом који уређује закон о заштити података о личности. Увид у посебан бирачки списак, у складу са законом који уређује заштиту података о личности, може се извршити и електронским путем на званичној интернет страници Министарства.

 Oвлашћени представници подносилаца потврђених изборних листа имају право увида у посебан бирачки списак, као и увида у службену документацију на основу које орган надлежан за вођење посебног бирачког списка врши упис, брисање, измене, допуне или исправке бирачког списка, у складу са законом.

 Посебан бирачки списак се закључује 15 дана пре дана оржавања избора. По закључењу посебног бирачког списка, упис, брисање, измене, допуне и исправке у посебном бирачком списку врши Министарство, на основу решења које доноси најкасније 72 часа пре дана одржавања избора.

 Позивају се сви припадници националних мањина који су поднели захтев за упис у посебан бирачки списак да провере да ли су уписани у посебан бирачки списак и да ли су њихови подаци у посебном бирачком списку ажурни.

 Позивају се сви припадници националних мањина који се још нису уписали у посебан бирачки списак да то учине уколико желе, како би 13. новембра 2022.године могли да бирају чланове свог националног савета.